© Edycja Świętego Pawła, Częstochowa, Poland 2023

Z poľského originálu: Droga krzyżowa dla chorych potrzebujących uzdrowienia duszy i ciała

Pôvodnému poľskému vydaniu udelil nihil obstat provinciálny predstavený Združenia svätého Pavla v Čenstochovej Boguslaw Zeman SSP:

- prvej časti Droga kryzowa dla chorych potrzebujących uzdrowienia duszy dňa 2. 12. 2014

- druhej časti Droga kryzowa dla chorych potrzebujących uzdrowienia ciała dňa 8. 11. 2016

Vydal © Zachej.sk, 2025

Preklad © Pavol Petrík

Grafika © Bookwork

Redaktor: Lenka Adamčíková Kostolanská

Jazyková korektúra: Michaela Gočalová

Biblické citáty sú uvedené podľa oficiálneho katolíckeho prekladu Svätého písma (SSV, 2019).

ISBN 978-80-8211-658-1 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

Úvod

Ježiš nás vykúpil svojím krížom;

teraz je rad na nás, aby sme zachránili svet
naším krížom.

blahoslavený Jakub Alberione

Krížová cesta je osobitá pobožnosť. Krok za krokom, stojac pri jednom zo štrnástich zastavení, ktoré určila cirkevná tradícia, rozjímame o udalostiach týkajúcich sa utrpenia a smrti nášho Spasiteľa. Doráňaný Kristus, vydaný do rúk katov, stáva sa pre nás niekým blízkym, najmä prostredníctvom utrpenia, ktoré aj my nezriedka zažívame.

Táto krížová cesta bola napísaná pre všetkých, ktorí cítia potrebu modliť sa za svoje vnútorné uzdravenie. Nosíme v sebe mnoho zranení, ktoré vznikli za rozličných okolností. Niektoré z nich sú dôsledkom zla, ktoré sa odohralo v našich rodinách. Iné sú následkom krívd, ktoré nám v živote spôsobili druhí. Ďalšie sme si zapríčinili sami svojou morálnou nezodpovednosťou a hriechmi, ktorých sme sa dopustili.

S mnohými z týchto zranení a hriechov si nedokážeme poradiť. Bránia nám v tom bariéry duchovnej i psychickej povahy. Niektoré naše zážitky boli také dramatické, že stále nevieme nájsť spôsob, ako o nich hovoriť. Ešte ich nedokážeme vysloviť nahlas. Bojujeme a snažíme sa prekonať strach, depresiu, rôzne formy neurózy či iné choroby s čoraz bizarnejšími názvami a príznakmi, ktoré moderný svet označuje za rakovinu duše.

Ježiš nám rozumie ako nik iný na zemi. Chce nás oslobodiť od našich hriechov a uzdraviť z rán, ktoré nám tieto hriechy spôsobili. Preto za nás trpel na kríži a zomrel na vrchu Golgota. Skutočným liekom je v modlitbe všetko odovzdať Spasiteľovi a veriť v jeho nadprirodzenú a uzdravujúcu milosť.

Rozjímanie počas krížovej cesty vedie k uzdraveniu. Vstúpme do tajomstva umučenia a smrti Božieho Syna nie ako pozorovatelia, ale ako tí, ktorí kráčajú ulicami Jeruzalema a nesú kríž spolu s Ježišom. Je to predovšetkým náš kríž: Ježiš ho nesie za naše, nie za svoje hriechy. Považujme túto krížovú cestu za osobitnú formu modlitby za uzdravenie. Pri jednotlivých zastaveniach prosme Spasiteľa, aby sa jeho uzdravujúca milosť dotýkala rôznych oblastí našej duše a nášho tela. Nie je pritom dôležité, či sa nám niečo stalo nedávno alebo pred mnohými rokmi. Ježiš dokáže prekročiť dimenziu fyzického času a dotknúť sa nás v akejkoľvek chvíli. Náš Spasiteľ môže vstúpiť do udalostí a situácií, ktoré mu predložíme a do ktorých ho pozveme – aj do tých z minulosti. Dôležité je, aby sme uverili v jeho uzdravujúcu moc a úplne sa mu odovzdali.

Poďte ku mne všetci, ktorí sa namáhate
a ste preťažení, a ja vás posilním.

[...] A nájdete odpočinok pre svoju dušu.

Matúš 11, 28 – 29

Koniec ukážky